大滌洞留題
作者：張鎡
朝代：宋

paragraphs: 我生百無能，唯工說山水。
洞霄天一柱，真仙昔居止。
蒼崖入九鎖，修澗清徹底。
層林仰首看，冷霧隨步起。
饒君俗到骨，至此換却髓。
一亭巧當門，乃是壓澗尾。
便教寶玉做，思之未爲侈。
道人喜客來，先引玩清泚。
源頭放泉出，猛噴深壑裏。
頃刻百萬丈，寧論尺與咫。
冰濤卷雷鼓，滂湃力未已。
天然句滿眼，潤色謝東里。
擬議及思惟，望風當披靡。
回觀翠蛟語，舞字最不死。
兩詩故自妙，似覺泉在凡。
正須吾三人，作意共整理。
要令石點頭，滔滔那解此。